രണ്ടാഴ്ചക്കിടെ കൊവിഡ് രോഗികളുടെ എണ്ണം നൂറ് കൊവിഡ് ബാധിച്ച് പ്രതിസന്ധിയിലായ അഗതി മന്ദിരത്തിന് ധനസഹായം പ്രഖ്യപിച്ച് ലുലു ഗ്രൂപ്പ് കണ്ണൂര്: കൊവിഡ് ബാധിച്ച് പ്രതിസന്ധിയിലായ അഗതി മന്ദിരത്തിന് പത്ത് ലക്ഷം രൂപ സഹായ സംഭാവന പ്രഖ്യാപിച്ച് ലുലു ഗ്രൂപ്പ്. കണ്ണൂര് പേരാവൂരിലെ കൃപാലയം അഗതി മന്ദിരത്തിനാണ് ലുലു ഗ്രൂപ്പ് ധനസഹായം പ്രഖ്യപിച്ചിരിക്കുന്നത്. ഉടന് പണം കൈമാറുമെന്ന് ഉടമ വ്യവസായി എം എ യൂസഫലി അറിയിച്ചു. നൂറിലേറെ പേര്ക്ക് കൊവിഡ് ബാധിച്ച് പ്രതിസന്ധിയിലായ അഗതിമന്ദിരത്തെക്കുറിച്ചുള്ള റിപ്പോര്ട്ട് കഴിഞ്ഞ ദിവസം ഏഷ്യാനെറ്റ് ന്യൂസാണ് പുറത്തുവിട്ടത്. തെരുവില് അലയുന്നവര്, ആരോരും ഇല്ലാത്ത പ്രായമായവര്. മാനസീക വെല്ലുവിളി നേരിടുന്നവര്, രോഗികള് ഇങ്ങനെ സമൂഹത്തിന്റെ കരുതല് വേണ്ട ആളുകളെ പാര്പ്പിക്കുന്ന ഇടമാണ് പേരാവൂര് തെറ്റുവഴിയിലെ കൃപാഭവനം. 234 അന്തേവാസികളുള്ള ഇവിടെ ഈ മാസം നാലിനാണ് ഒരാള്ക്ക് കൊവിഡ് പോസറ്റീവ് ആയത്. പിന്നീടുള്ള പരിശോധനയില് കൂടുതല് പേര്ക്ക് വൈറസ് ബാധയുണ്ടെന്ന് കണ്ടെത്തി. രണ്ടാഴ്ചക്കിടെ കൊവിഡ് രോഗികളുടെ എണ്ണം നൂറായി. അഞ്ചുപേര് മരിച്ചു. മാനസീക വെല്ലുവിളി നേരിടുന്ന കൊവിഡ് രോഗികളെ ആശുപത്രിയില് കൊണ്ടുപോകാനാകാത്ത സാഹചര്യമാണ്. സുമനസുകളുടെ കരുണയില് കിട്ടുന്ന സംഭാവനയും ഭക്ഷണസാധനങ്ങളും കൊണ്ട് കഴിഞ്ഞിരുന്ന അഗതി മന്ദിരത്തില് ഇപ്പോള് കൊവിഡായതിനാല് സഹായത്തിനും ആരും എത്താത്ത സാഹചര്യമായിരുന്നു. ദുരിതാവസ്ഥ പുറത്ത് വന്നതോടെ സംസ്ഥാന മനുഷ്യാവകാശ കമ്മീഷനും സംഭവത്തില് ഇടപെട്ടു. മികച്ച ചികിത്സയും സുരക്ഷയും ഉറപ്പാക്കുന്നതിനായി ജില്ലാ കളക്ടറും ജില്ലാ മെഡിക്കല് ഓഫീസറും അടിയന്തിര നടപടി സ്വീകരിക്കണമെന്ന് സംസ്ഥാന മനുഷ്യാവകാശ കമ്മീഷന് നിര്ദ്ദേശം നല്കി. നടപടി സ്വീകരിച്ച ശേഷം ഒരാഴ്ചക്കകം റിപ്പോര്ട്ട് ഫയല് ചെയ്യണമെന്നും കമ്മീഷന് ജുഡീഷ്യല് അംഗം കെ ബൈജു നാഥ് ഉത്തരവിട്ടു. റിപ്പോര്ട്ട് ലഭിച്ച ശേഷം കണ്ണൂരില് നടക്കുന്ന സിറ്റിംഗില് കേസ് പരിഗണിക്കുമെന്നും അദ്ദേഹം വ്യക്തമാക്കിയിട്ടുണ്ട്.